《秋夜》
宋代·丘葵

缺月黄昏照短垣，一灯明灭尚留残。
衰颓但觉风霜苦，忧患不知天地宽。
坐想兴亡成感慨，起瞻星象倍辛酸。
冻琴弦断书帷冷，槭槭庭梧半夜寒。

作者简介：泉州同安人，字吉甫。早年有志朱子之学，亲炙于吕大圭、洪天锡之门。杜门励学，不求人知。宋亡，居海屿中，因自号钓矶翁。元世祖闻其名，遣御史奉币征聘，不出，赋诗见志。年八十余卒。有《易解义》、《书解义》、《诗解义》、《春秋解义》、《周礼补亡》及诗集。